Chaos toe betogers brande op UK-kampus stigBetogers op die kampus van die Universiteit Kaapstad Woensdag (5 Oktober 2016) nadat chaos Dinsdagaand op die kampus ontstaan het. Foto: Twitter via @UCTMSA Nadat akademiese bedrywighede Maandag op die kampus van die Universiteit van Kaapstad (UK) aanvanklik soos normaal voortgegaan het, het chaos weer Dinsdagaand op die kampus ontstaan toe betogende studente verskeie brande regoor die kampus gestig het. Gerda Kruger, woordvoerder van die universiteit, het in ŉ verklaring gesê die geweld het begin toe studente weer probeer het om die Steve Biko Studentevakbondgebou te beset. Volgens Kruger het die betogende studente oor die afgelope twee weke die gebou onwettig beset. UK-personeel wat in die gebou werk, kon in hierdie tyd nie met hul werk voortgaan nie. Die universiteit het nuwe slotte aan die deure van die gebou aangebring en private veiligheidsbeamptes is by die ingange na die gebou geplaas om te verhoed dat die studente dit weer beset. Dinsdag omstreeks 16:30 het ŉ groep studente weer by die gebou opgedaag, maar is verhoed om die gebou binne te gaan. “Die groep betogers het buite die gebou saamgedrom en teen middernag het die groep tot meer as 200 mense gegroei,” het Kruger gesê. “Hulle het die veiligheidsbeamptes met klippe bestook en met stokke aangeval. Daarna het hulle die gebou bestorm en deure en vensters gebreek.” Volgens Kruger het die veiligheidsbeamptes probeer om ŉ menseketting te vorm om die betogers weg te hou van die gebou af, maar twee studente het daarin geslaag om deur te breek en die gebou binne te storm. Buite die gebou het betogers talle petrolbomme gegooi wat ŉ brand in een van die parkeerareas veroorsaak het. Betogers op die kampus van die Universiteit Kaapstad Woensdag (5 Oktober 2016) nadat chaos Dinsdagaand op die kampus ontstaan het. Foto: Twitter via @GerardRalphs “Die betogers het amok gemaak op die kampus deur op verskeie plekke brande te stig. Veiligheidsbeamptes het probeer om die brande te blus en studente uitmekaar te jaag en een van die beamptes is in die proses beseer,” het Kruger gesê. “Die SAPD is om 01:00 ontbied en polisiebeamptes het probeer om die situasie in bedwang te bring. Een van die polisiebeamptes is beseer toe hy deur verskeie klippe getref is. Ses skokgranate is afgevuur.” Sy het gesê teen 03:00 was daar nog een brand op die Jammie-plaza wat nog nie geblus was nie, maar al die ander brande was teen daardie tyd geblus. Die polisie is steeds op die kampus om die situasie te monitor. “Die universiteit hoop en probeer om die situasie op die kampus terug te bring na normaal sodat die instansie vandag kan heropen.” Die universiteit het Woensdagoggend op Twitter gesê alle biblioteke is gesluit tot verdere kennisgewing. Sommige lesings is ook gekanselleer weens die onrus op die kampus. Studente is gevra om die UK-webtuiste dop te hou vir verdere aankondigings.